ང་ཚོའི་བོད་ལ་ཡོད་པའི་སངས་རྒྱས་པའི་ཆོས་འདི་རིགས་པའི་ལམ་ནས་འགྲོ་བ་ཞིག་དང་།རིགས་ལམ་གྱི་སྐོར་ལ་མཚོན་ན་རྒྱ་ནག་ལ་ཚད་མ་རིག་པའི་སྐོར་ཆ་ཚང་འགྱུར་མི་འདུག།བོད་སྐད་དུ་ཆ་ཚང་འགྱུར་ཡོད།སློབ་དཔོན་ཕྱོགས་གླང་དང་ཆོས་གྲགས་ཀྱི་གཞུང་ཆ་ཚང་འགྱུར་ཡོད།དེ་ལ་སློབ་གཉེར་ཡང་ཧ་ཅང་ཤུགས་ཆེན་པོ་བྱེད་པ་རེད།བོད་གངས་ཅན་པ་རང་གི་ས་སྐྱ་པཎྚི་ཏ་ཀུན་དགའ་རྒྱལ་མཚན་མཆོག་ལ་མཚོན་ན་ཁོང་རང་གིས་ཚད་མའི་གཞུང་མཛད་ཡོད།རྒྱ་ནག་ལ་དེ་ལྟ་བུའི་ཚད་མའི་གཞུང་མང་པོ་མི་འདུག།དེ་བཞིན་འབར་མ་དང་ཐའེ་ལན།ཤྲི་ལིངྒ་བཅས་ནི་པཱ་ལིའི་གཞུང་ཡིན་པས་ཚད་མའི་གཞུང་ཡོད་པ་མ་རེད།ནང་པའི་གཞུང་ཚད་མ་རིག་པ་ཐེ་བའི་མང་པོ་ཞིག་ལ་སློབ་གཉེར་བྱེད་རྒྱུ་ཡོད་པ་ནི་ཕལ་ཆེར་བོད་གཅིག་པུ་རེད།གཉིས་ནས་ང་ཚོའི་གཟི་བརྗིད་ངོམས་རྒྱུ་གཅིག་ནི་ང་ཚོའི་བཀའ་འགྱུར་པོ་ཏི་བརྒྱ་དང་བསྟན་འགྱུར་པོ་ཏི་ཉིས་བརྒྱ་ཉི་ཤུ་རྩ་གྲངས་ཤིག་ཡོད་པ་དེ་དག་ནི་བོད་ཡིག་ནང་དུ་ཡོད་པས་ལེགས་སྦྱར་སྐད་སློབ་དགོས་ཀྱི་མེད།ནཱ་ལེནྡྲའི་མཁས་པའི་དབང་པོ་ཚོའི་གཞུང་སྦྱངས་དུས་སོ་སོའི་སྐད་ཡིག་ཐོག་སྦྱང་གི་ཡོད་པ་རེད་མ་གཏོགས་ལེགས་སྦྱར་སྐད་སྦྱང་བ་དང་པཱ་ལིའི་གཞུང་སྦྱང་གི་མེད།དེ་ནི་སྔར་ཆོས་རྒྱལ་སྲོང་བཙན་སྒམ་པོའི་སྐབས་ནས་བཟུང་ཧ་ལས་པའི་དགོངས་པ་རྒྱ་ཆེན་པོ་རེད།ནང་ཆོས་རྒྱ་གར་ནས་ཚུར་དར་བ་རེད།རྒྱ་ནག་བརྒྱུད་ནས་ནང་ཆོས་མ་ཞུས་པར་རྒྱ་གར་རང་ནས་ཐད་གར་ཞུས་པ་དང་།བོད་ཡིག་དེའང་རྒྱ་ནག་ལ་དཔེ་མ་བལྟས་པར་རྒྱ་གར་ཡི་གེ་ལ་དཔེ་བལྟས་ཏེ་དབྱངས་དང་གསལ་བྱེད་ཡོད་པའི་ཡིག་ཆ་དེ་བོད་པ་རང་གི་རང་བཙན་ལྟ་བུ་ཞིག་རེད།རྩ་བའི་དཔེ་ལེན་ས་ནི་དབྱངས་དང་གསལ་བྱེད་རྒྱ་གར་སྐད་ཡིག་ནས་དཔེ་བླངས་པ་ཡིན་ཡང་།རྒྱ་གར་སྐད་ཡིག་དང་ཡང་མི་འདྲ་བ་དང་རྒྱ་ནག་གི་སྐད་ཡིག་ལའང་མི་འདྲ་བར་སོ་སོའི་ཐུན་མོང་མ་ཡིན་པའི་སྐད་ཡིག་ཅིག་བཟོས་པ་དང་།སྐད་ཡིག་དེའི་ནང་བཀའ་འགྱུར་དང་བསྟན་འགྱུར་པོ་ཏི་སུམ་བརྒྱ་ལྷག་ཅིག་ཡོད་པ་དེ་དག་ཐོག་ནས་དཔལ་ནཱ་ལེནྡྲའི་མཁས་པའི་དབང་པོ་ཚོའི་གཞུང་ཆེན་དང་འབྲེལ་བ་ཡོད་པ་ཆ་ཚང་བ་ཞིག་ང་ཚོའི་བོད་ཡིག་ནང་ཡོད་པ་ཞིག་རེད།